作者:杜牧
標題:分司東都寓居履道叨承川尹劉侍郎大夫恩知上四十韻
內容:命世須人瑞，匡君在嶽靈。氣和燻北陸，襟曠納東溟。賦妙排鸚鵡，詩能繼鶺鴒。蒲親香案色，蘭動粉闈馨。周孔傳文教，蕭曹授武經。家僮諳禁掖，廄馬識金鈴。性與奸邪背，心因啟沃冥。進賢光日月，誅惡助雷霆。閶闔開時召，簫韶奏處聽。水精懸禦幄，雲母展宮屏。捧詔巡汧隴，飛書護井陘。先聲威虎兕，餘力活蟭螟。榮重秦軍箭，功高漢將銘。戈鋋回紫塞，幹戚散彤庭。順美皇恩洽，扶顛國步寧。禹謨推掌誥，湯網屬司刑。稚榻蓬萊掩，膺舟鞏洛停。馬群先去害，民籍更添丁。猾吏門長塞，豪家戶不扃。四知臺上鏡，三惑井中瓶。雅韻憑開匣，雄鋩待發硎。火中膠綠樹，泉下劚青萍。五嶽期雙節，三臺空一星。鳳池方注意，麟閣會圖形。寒暑逾流電，光陰甚建瓴。散曹分已白，崇直眼由青。賜第成官舍，傭居起客亭。松筠侵巷陌，禾黍接郊坰。宿雨回為沼。春沙澱作汀。魚罾棲翡翠，蛛網掛蜻蜓。遲曉河初轉，傷秋露已零。夢餘鐘杳杳，吟罷燭熒熒。字小書難寫，杯遲酒易醒。久貧驚早雁，多病放殘螢。雪勁孤根竹，風凋數莢蓂。轉喉空婀娜，垂手自娉婷。脛細摧新履，腰羸減舊鞓。海邊慵逐臭，塵外怯吞腥。隱豹窺重巘，潛虯避濁涇。商歌如不顧，歸棹越南𤃩。